รัฐบาลวางแนวทางการตรวจราชการแบบบูรณาการ ของผู้ตรวจราชการ ปี 2564 เน้นการแก้ไขปัญหามลพิษทางอากาศ
นายธีรภัทร ประยูรสิทธิ ปลัดสำนักนายกรัฐมนตรี เปิดเผยว่า ปัญหามลพิษทางอากาศ โดยเฉพาะฝุ่นละอองขนาดเล็ก PM 2.5 ที่สูงเกินค่ามาตรฐานในหลายพื้นที่ทั่วประเทศ ซึ่งส่งผลต่อสุขภาพของประชาชนโดยรวม พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ให้ความสำคัญและมอบหมายให้ผู้ตรวจราชการสำนักนายกรัฐมนตรีร่วมกับผู้ตรวจราชการกระทรวงหรือผู้ตรวจราชการกรม ตรวจราชการแบบบูรณาการ ประเด็นนโยบายสำคัญของรัฐบาล เรื่อง การแก้ไขปัญหามลพิษทางอากาศ เพื่อติดตาม ช่วยเหลือ เร่งรัดและให้ข้อเสนอแนะแก่ส่วนราชการในพื้นที่ ในการขับเคลื่อนมาตรการต่างๆ ภายใต้แผนปฏิบัติการขับเคลื่อนวาระแห่งชาติ การแก้ไขปัญหามลพิษด้านฝุ่นละออง ปี 2562 “ลดแหล่งกำเนิด - หยุดยั้งปัญหา - ควบคุมพื้นที่”  และมาตรการ “4 พื้นที่ 5 มาตรการบริหารจัดการ” รวมทั้งมาตรการอื่นๆ ที่จังหวัดได้มีการดำเนินการ เพื่อป้องกันและแก้ไขปัญหามลพิษทางอากาศ ให้บรรลุวัตถุประสงค์และเป้าหมายตามนโยบายของรัฐบาลและสร้างคุณภาพสิ่งแวดล้อมที่ดีให้แก่ประชาชน ผู้ตรวจราชการสำนักนายกรัฐมนตรี จะติดตามการปฏิบัติงานของส่วนราชการที่เกี่ยวข้องระดับจังหวัดอย่างต่อเนื่อง ทุกสัปดาห์ เพื่อรับทราบการดำเนินงานของหน่วยงาน ปัญหาอุปสรรคและขับเคลื่อนการแก้ไขปัญหามลพิษทางอากาศ ฝุ่นละอองขนาดเล็ก (PM2.5) ให้เกิดผลเป็นรูปธรรมอย่างแท้จริง